แซนเดอร์สซิวนิวแฮมป์เชียร์-พีทตามแต่ยังแรง ในศึกชิงประธานาธิบดีสหรัฐฯ
ผลเลือกตั้งภายในพรรคเดโมแครตเลือกผู้แทนไปชิงประธานาธิบดีสหรัฐฯใน 3 พ.ย.ปีนี้สนามที่ 2 แบบไพรมารีที่รัฐนิวแฮมป์เชียร์ เมื่อ 11 ก.พ. ผลนับคะแนนได้ราว 95% พบว่า เบอร์นี แซนเดอร์ส ส.ว.รัฐเวอร์มองต์ วัย 77 ปี มีคะแนนนำคนอื่นๆอยู่ 26% ส่วนพีท บูทะเจจ นายกเทศมนตรีเมืองเซาท์ เบนด์ รัฐอินเดียนา วัย 38 ปี ผู้ชนะเลือกตั้งคอคัสที่รัฐไอโอวา อยู่อันดับ 2 ด้วยคะแนน24% เอมี โคลบูชาร์ ส.ว.รัฐมินเนโซตา วัย 59 ปี อยู่อันดับ 3 ได้ราว 20%ด้านผู้สมัครตัวเต็งตั้งแต่เริ่มเปิดตัวอย่างโจ ไบเดน อดีตรองประธานาธิบดีสหรัฐฯ วัย 77 ปี หล่นมาอยู่อันดับ 5 โดยมีเอลิซาเบธ วอร์เรน ส.ว.รัฐแมสซาชูเสตต์ วัย 70 ปี อยู่อันดับ 4 อย่างไรก็ดี เวทีไพรมารีที่นิวแฮมป์เชียร์ยังทำให้ผู้สมัคร 2 คนตัดสินใจโยนผ้าขาวถอนตัวคือ แอนดรูว์ หยาง นักธุรกิจด้านเทคโนโลยี วัย 45 ปี และไมเคิล เบนเนต ส.ว.รัฐโคโลราโด วัย 55 ปีหลังเห็นชัยชนะอยู่รำไร แซนเดอร์สกล่าวขอบคุณกลุ่มผู้สนับสนุนที่ชุมนุมให้กำลังใจในเมืองแมนเชสเตอร์ รัฐนิวแฮมป์เชียร์ชื่นชมเป็นชัยชนะอันยิ่งใหญ่ ซึ่งเขาระบุด้วยว่าเป็นจุดเริ่มต้นแห่งการสิ้นสุดของประธานาธิบดีโดนัลด์ ทรัมป์ ด้านบูทะเจจกล่าวขอบคุณผู้สนับสนุน เตือนภัยการยึดติดทัศนะแนวคิดแบ่งขั้วทางการเมือง วางตัวเองเป็นนักการเมืองสายกลางผู้จะดึงผู้เลือกตั้งหน้าใหม่เข้าสู่พรรคการเลือกตั้งครั้งถัดไปจะจัดแบบคอคัสที่รัฐเนวาดาเมื่อ 22 ก.พ. แต่ที่น่าจับตามากที่สุดเป็นศึกซุปเปอร์ทิวสเดย์ 3 มี.ค. การเลือกตั้งภายในจะจัดขึ้นใน 15 รัฐและดินแดน มีคณะผู้เลือกตั้ง (delegates) ให้ช่วงชิงมากถึง 1344 คน ซึ่งไมเคิล บลูมเบิร์ก อดีตนายกเทศมนตรีมหานครนิวยอร์ก ผู้สมัครอีกคนที่หวังช่วงชิงคะแนนเสียงที่กำลังแปรพักตร์จากไบเดน ได้ทุ่มสุดตัวโดยเทงบหาเสียงเป็นสถิติสูงถึง 260 ล้านดอลลาร์ (ราว 8110 ล้านบาท)การประชุมใหญ่พรรคเดโมแครตจะมีขึ้นที่เมืองมิลวอกี รัฐวิสคอนซิน เดือน ก.ค. ซึ่งจะได้ตัวแทนพรรคอย่างเป็นทางการเพื่อไปสู้ศึกเลือกตั้งประธานาธิบดี ทั้งนี้ พรรครีพับลิกันจัดเลือกตั้งภายในตีคู่มากับเดโมแครตเช่นกัน แต่ประธานาธิบดีโดนัลด์ ทรัมป์ แทบจะนอนมา ไม่มีผู้ท้าชิงในพรรครีพับลิกันที่มีบารมีสูสี.
ผลเลือกตั้งภายในพรรคเดโมแครตเลือกผู้แทนไปชิงประธานาธิบดีสหรัฐฯใน 3 พ.ย.ปีนี้สนามที่ 2 แบบไพรมารีที่รัฐนิวแฮมป์เชียร์ เมื่อ 11 ก.พ. ผลนับคะแนนได้ราว 95% พบว่า เบอร์นี แซนเดอร์ส
เบอร์นี แซนเดอร์ส,เลือกตั้งภายใน,พรรคเดโมแครต,พีท บูทะเจจ,รัฐนิวแฮมป์เชียร์,ผลเลือกตั้ง